Publication: Magyar Közlöny
Issue: MK-2001-45 (Year: 2001, Number: 45)
Era: 1990-2004
Section: a 10/2001. (IV. 19.) KöM rendelethez
Paragraph Index: 151

3. Útmutató az oldószer-kezelési terv alkalmazásához 3.1. A 4. számú melléklet szerinti kibocsátás-csökkentési terv teljesítésének igazolása a teljes VOC kibocsátási határérték alapján számított oldószer kibocsátással: Valamennyi tevékenységre, amelyre kibocsátás-csökkentési terv készül, az oldószer-kezelési tervet évenként el kell készíteni a tényleges oldószer-felhasználás (OF) és a kibocsátások meghatározása céljából. Az oldószer-felhasználást a következő egyenlet szerint kell kiszámítani: OF = B1—K8 Emellett meg kell határozni a festékbevonatok, nyomdatinták szilárdanyag-tartalmát, és ebből ki kell számítani a csökkentési terv alkalmazásával elérhető évi teljes VOC kibocsátást. 3.2. A termékegységre vonatkoztatott oldószer-kibocsátásban vagy a 2. számú melléklet szerint más egységben meghatározott teljes VOC kibocsátási határérték teljesítésének megítélése céljából évenként el kell készíteni az oldószer-kezelési tervet a tényleges kibocsátások (E) megállapításához. A kibocsátásokat a következő egyenlettel kell kiszámítani: E = F+K1 ahol F a diffúz kibocsátások összege, amelyek számítását a 3.4. pont tartalmazza. A kapott E évi összes VOC kibocsátás értékét el kell osztani a hozzátartozó termékparaméterrel, és az eredményt össze kell hasonlítani a 2. számú mellékletben lévő teljes VOC kibocsátási határértékkel. 3.3. A rendelet 4. § (9) bekezdés b) pontjában ismertetett követelmények teljesítésének ellenőrzéséhez évenként el kell készíteni az oldószer-kezelési tervet valamennyi érintett tevékenység évi teljes VOC kibocsátásának és ezek összegének (összes kibocsátás) meghatározása céljából. A kapott tényleges összes kibocsátás nem haladhatja meg az érintett tevékenységekre a 2. számú melléklet határértékei alapján számított teljes VOC kibocsátások összegét. 3.4. A tényleges VOC diffúz kibocsátás meghatározása a 2. számú mellékletben levő VOC diffúz kibocsátási határértékekkel való összehasonlítás céljából: A VOC diffúz kibocsátást a következő egyenletek egyike szerint kell kiszámítani: F = B1—K1—K5—K6—K7—K8 vagy F = K2+K3+K4+K9 Az F értéke az egyes összetevők közvetlen mérésével határozható meg. Az előzőekkel egyenértékű más számítás is végezhető, például a leválasztási hatásfok felhasználásával. A VOC diffúz kibocsátás határértéke az oldószerbevitel meghatározott százalékával van kifejezve, ahol a bevitt mennyiséget a következő egyenlettel kell kiszámítani: B = B1+B2 A VOC diffúz kibocsátást rövid ideig tartó, de széles körű méréssorozattal kell meghatározni. A berendezés módosítása esetén a méréssorozatot meg kell ismételni.

Source: https://magyarkozlony.hu/hivatalos-lapok/44d49b8821dc84325530d3267c554e659abf9f51/dokumentumok/7cedbf244fd5dfc59a67af4459e8ff0a333f9af8/letoltes